Прынамсі, суму гэты альбом не наганяе. Слухаецца ён як для падобнага роду музыкі даволі лёгка, у першую чаргу дзякуючы, бадай, дастаткова разнастайнаму па мэлёдыцы матэрыялу. Асаблівасьці агульнаму гучаньню групы дадаюць выкарыстаньне (дакладнае, заўважу, і да месца!) скрыпкі, цалкам нетрадыцыйнага для цяжкай музыкі інструмэнту, і жаночага голасу. Пры гэтым, калі вядучы мужчынскі голас усё больш налягае на граўл, дык жаночы, наадварот, больш схільны да акадэмічнага вакальнага выканаўства. Як вынік, гэта эфектоўна і запамінальна. Група ня крочыць стаптанымі шляхамі, музыкі здолелі адшукаць уласны, арыгінальны почырк і пішуць ім ў меру густоўна і ўпэўнена.